Geen betaling vir onderwysers, eksaminators in KZNArgieffoto Administratiewe probleme is glo die rede hoekom verskeie graad R-onderwysers in KwaZulu-Natal nie ŉ gedeelte van hul beloofde salarisverhogings ontvang het nie, het Muzi Mahlambi, woordvoerder van die onderwysdepartement, Woensdagoggend gesê. “Die departement het nie doelbewus versuim om die onderwysers te betaal nie. Ons is daartoe verbind om ons belofte aan hulle na te kom,” het sy gesê. Nomarashiya Caluza, die provinsiale sekretaris vir die Suid-Afrikaanse Demokratiese Onderwysvakbond, het Maandagoggend gesê die departement het beloof om graad R-onderwysers ŉ salaris van R5 500 per maand vanaf April 2015 te betaal. Onderwysers het dié verhoging nooit ontvang nie. Caluza het gesê dr. Nkosinathi ‎Sishi, hoof van die provinsiale onderwysdepartement, het vroeër vandeesmaand gesê dat onderwysers ŉ gedeelte van hulle verhoging (R1 500) teen Oukersaand vanjaar sou ontvang. Dit het ook nie gerealiseer nie. “Die KwaZulu-Natalse onderwysdepartement is ŉ swak werkgewer. Die graad R-onderwysers is ŉ belangrike segment in die onderwysstelsel. Hulle is nie oppassers nie,” het Caluza gesê. Sy sê die vakbond het die kleiner bedrag aanvaar omdat hulle verstaan het dat daar verskeie begrotingsbeperkings is, maar selfs ná die departement grasie gegee is, het hulle steeds nie uitbetaal nie. Intussen het Mahlambi gesê die departement het hul bes probeer om die probleem voor Kersfees uit te stryk, maar dat die poging onsuksesvol was. Sy het ook administratiewe probleme as rede aangevoer waarom 500 matriekvraestel-eksaminators nog nie betaling ontvang het nie. Caluza het ook ander probleme uitgewys, onder meer die aanstelling van twee regsdirekteure vir die onderwysdepartement terwyl daar slegs een pos beskikbaar was. Sy het gesê indien daar nie aandag aan die situasie gegee word nie, en die eksaminators en die onderwysers nie hulle betaling ontvang nie, gaan die vakbond by die Internasionale Konferensiesentrum in Durban betoog wanneer die matriekuitslae op 6 Januarie bekendgemaak gaan word.